CELEX: 32013R0557
Language: ro
Date: 2013-06-17 00:00:00
Title: Regulamentul (UE) nr. 557/2013 al Comisiei din 17 iunie 2013 de punere în aplicare a Regulamentului (CE) nr. 223/2009 al Parlamentului European și al Consiliului privind statisticile europene în ceea ce privește accesul la date confidențiale în scopuri științifice și de abrogare a Regulamentului (CE) nr. 831/2002 al Comisiei  Text cu relevanță pentru SEE

18.6.2013   
            
            
               RO
            
            
               Jurnalul Oficial al Uniunii Europene
            
            
               L 164/16
            
         REGULAMENTUL (UE) NR. 557/2013 AL COMISIEI
   din 17 iunie 2013
   de punere în aplicare a Regulamentului (CE) nr. 223/2009 al Parlamentului European și al Consiliului privind statisticile europene în ceea ce privește accesul la date confidențiale în scopuri științifice și de abrogare a Regulamentului (CE) nr. 831/2002 al Comisiei
   (Text cu relevanță pentru SEE)
   COMISIA EUROPEANĂ,
   având în vedere Regulamentul (CE) nr. 223/2009 al Parlamentului European și al Consiliului privind statisticile europene (1), în special articolul 23,
   având în vedere avizul Autorității Europene pentru Protecția Datelor,
   întrucât:
   
               (1)
            
            
               Regulamentul (CE) nr. 223/2009 stabilește un cadru juridic pentru dezvoltarea, elaborarea și difuzarea statisticilor europene, inclusiv dispozițiile generale privind protecția și accesul la date confidențiale.
            
         
               (2)
            
            
               Avantajele datelor colectate în scopul statisticilor europene ar trebui maximizate, printre altele prin îmbunătățirea accesului cercetătorilor la date confidențiale în scopuri științifice.
            
         
               (3)
            
            
               Multora dintre întrebările din domeniile economic, social, al mediului și al științelor politice li se poate răspunde în mod adecvat doar bazându-se pe date relevante și detaliate care permit analize aprofundate. În acest context, calitatea și actualitatea informațiilor detaliate disponibile pentru cercetare au devenit o componentă importantă pentru o guvernanță și o înțelegere a societății bazată pe date științifice.
            
         
               (4)
            
            
               Comunitatea de cercetare ar trebui, prin urmare, să beneficieze de un acces mai larg la datele confidențiale utilizate pentru dezvoltarea, elaborarea și difuzarea statisticilor europene, în scopul analizării acestora în interesul progresului științific, fără a compromite nivelul ridicat de protecție pe care îl necesită datele statistice confidențiale.
            
         
               (5)
            
            
               Organismele care au drept obiectiv promovarea și acordarea accesului la date în interesul cercetării științifice în domenii importante din punct de vedere social și politic ar putea contribui la procesul de comunicare a datelor confidențiale în scopuri științifice, sporind astfel accesibilitatea datelor confidențiale.
            
         
               (6)
            
            
               O abordare de gestionare a riscurilor ar trebui să reprezinte modelul cel mai eficient în vederea obținerii unei game mai largi de date confidențiale disponibile în scopuri științifice, păstrând în același timp confidențialitatea respondenților și a unităților statistice.
            
         
               (7)
            
            
               Protecția fizică și logică a datelor confidențiale ar trebui să fie asigurată prin măsuri de reglementare, administrative, tehnice și organizatorice. Aceste măsuri nu trebuie să fie prea stricte, pentru a nu limita utilitatea datelor în scopul cercetării științifice.
            
         
               (8)
            
            
               În acest scop, în conformitate cu Regulamentul (CE) nr. 223/2009, statele membre și Comisia ar trebui să ia măsurile necesare pentru a preveni și sancționa orice încălcare a confidențialității statistice.
            
         
               (9)
            
            
               Prezentul regulament asigură, în special, respectarea deplină a vieții private și de familie și a protecției datelor cu caracter personal (articolele 7 și 8 din Carta drepturilor fundamentale a Uniunii Europene).
            
         
               (10)
            
            
               Prezentul regulament ar trebui să se aplice fără a aduce atingere Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (2) și Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).
            
         
               (11)
            
            
               Prezentul regulament ar trebui să se aplice fără a aduce atingere Directivei 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu (4) și Regulamentului (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (5).
            
         
               (12)
            
            
               Regulamentul (CE) nr. 831/2002 al Comisiei din 17 mai 2002 de punere în aplicare a Regulamentului (CE) nr. 322/97 al Consiliului privind statisticile comunitare, în ceea ce privește accesul la date confidențiale în scopuri științifice (6) ar trebui abrogat.
            
         
               (13)
            
            
               Măsurile prevăzute în prezentul regulament sunt conforme cu avizul Comitetului Sistemului statistic european (Comitetul SSE),
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește condițiile în care poate fi acordat accesul la datele confidențiale transmise Comisiei (Eurostat) pentru a permite analize statistice în scopuri științifice, precum și normele de cooperare între Comisie (Eurostat) și autoritățile statistice naționale în vederea facilitării acestui acces.
   Articolul 2
   Definiții
   În sensul prezentului regulament, se aplică următoarele definiții:
   
               1.
            
            
               „date confidențiale în scopuri științifice” înseamnă date care permit doar identificarea indirectă a unităților statistice, fie sub formă de fișiere cu utilizare securizată, fie de fișiere cu utilizare științifică;
            
         
               2.
            
            
               „fișiere cu utilizare securizată” înseamnă date confidențiale destinate unor scopuri științifice cărora nu li s-a aplicat nicio altă metodă de control al divulgării statistice;
            
         
               3.
            
            
               „fișiere cu utilizare științifică” înseamnă date confidențiale destinate unor scopuri științifice cărora li se aplică metode de control al divulgării statistice pentru a reduce la un nivel corespunzător, în conformitate cu cele mai bune practici actuale, riscul de identificare al unității statistice;
            
         
               4.
            
            
               „metode de control al divulgării statistice” înseamnă metode care vizează reducerea riscului de divulgare a informațiilor referitoare la unitățile statistice, bazate de obicei pe restricționarea cantității sau modificarea datelor publicate;
            
         
               5.
            
            
               „sisteme de acces” înseamnă mediul fizic sau mediul virtual și structura sa organizațională care permit accesul la date confidențiale în scopuri științifice;
            
         
               6.
            
            
               „autorități statistice naționale” înseamnă institutele naționale de statistică și alte autorități naționale responsabile din fiecare stat membru pentru dezvoltarea, elaborarea și difuzarea statisticilor europene, astfel cum sunt desemnate în conformitate cu Regulamentul (CE) nr. 223/2009.
            
         Articolul 3
   Principii generale
   Comisia (Eurostat) poate acorda accesul, în scopuri științifice, la date confidențiale pe care le deține pentru dezvoltarea, elaborarea sau difuzarea statisticilor europene, astfel cum se menționează la articolul 1 din Regulamentul (CE) nr. 223/2009, sub rezerva îndeplinirii următoarelor condiții:
   
               (a)
            
            
               accesul este solicitat de către o entitate de cercetare recunoscută;
            
         
               (b)
            
            
               a fost prezentată o propunere de cercetare adecvată;
            
         
               (c)
            
            
               tipul de date confidențiale solicitate în scopuri științifice a fost precizat;
            
         
               (d)
            
            
               accesul este furnizat fie de către Comisie (Eurostat), fie de către un alt sistem de acces acreditat de Comisie (Eurostat);
            
         
               (e)
            
            
               autoritatea statistică națională relevantă care a furnizat datele își dă acordul.
            
         Articolul 4
   Entități de cercetare
   (1)   Recunoașterea entităților de cercetare se bazează pe criterii referitoare la:
   
               (a)
            
            
               evaluarea scopului entității se efectuează pe baza statutului său, misiunii sale sau a unei alte declarații de scop;
            
         
               (b)
            
            
               experiența demonstrată sau reputația entității în calitate de organism care produce o cercetare de calitate și care publică rezultatele acesteia; experiența entității privind realizarea de proiecte de cercetare este evaluată pe baza, inter alia, a listelor de publicații disponibile și a proiectelor de cercetare la care a participat entitatea;
            
         
               (c)
            
            
               modalitățile de organizare internă pentru cercetare; entitatea de cercetare este o organizație separată cu personalitate juridică, axată pe cercetare, sau un departament de cercetare din cadrul unei organizații; entitatea de cercetare trebuie să fie independentă și autonomă în formularea concluziilor științifice și separată de sfera politică a organismului căruia îi aparține;
            
         
               (d)
            
            
               garanțiile instituite în vederea asigurării securității datelor; entitatea de cercetare îndeplinește cerințele tehnice și de infrastructură care garantează securitatea datelor.
            
         (2)   Un angajament de confidențialitate care să includă toți cercetătorii entității care vor avea acces la date confidențiale în scopuri științifice și care să precizeze condițiile de acces, obligațiile cercetătorilor, măsurile pentru respectarea confidențialității datelor statistice și sancțiuni în cazul încălcării acestor obligații este semnat de un reprezentant desemnat în mod corespunzător al entității de cercetare.
   (3)   Comisia (Eurostat), în cooperare cu Comitetul SSE, stabilește orientări pentru evaluarea entităților de cercetare, inclusiv angajamentul de confidențialitate menționat la articolul 4 alineatul (2). Atunci când există o justificare temeinică, Comisia (Eurostat) actualizează orientările, în conformitate cu dispozițiile procedurale aprobate de Comitetul SSE.
   (4)   Rapoarte privind evaluările entităților de cercetare sunt puse la dispoziția autorităților naționale de statistică.
   (5)   Comisia (Eurostat) menține și publică pe site-ul său internet o listă actualizată a entităților de cercetare recunoscute.
   (6)   Comisia (Eurostat) efectuează în mod regulat reevaluări ale entităților de cercetare incluse în listă.
   Articolul 5
   Propunerea de cercetare
   (1)   Propunerea de cercetare precizează în mod suficient de detaliat:
   
               (a)
            
            
               scopul legitim al cercetării;
            
         
               (b)
            
            
               motivul pentru care acest scop nu poate fi îndeplinit prin utilizarea unor date neconfidențiale;
            
         
               (c)
            
            
               entitatea care solicită acces;
            
         
               (d)
            
            
               cercetătorii individuali care vor avea acces la date;
            
         
               (e)
            
            
               sistemele de acces care vor fi utilizate;
            
         
               (f)
            
            
               seturile de date care trebuie să fie consultate, metodele de analizare a acestora; și
            
         
               (g)
            
            
               rezultatele scontate ale cercetării care vor fi publicate sau difuzate.
            
         (2)   Propunerea de cercetare este însoțită de declarații de confidențialitate individuale semnate de către cercetătorii care vor avea acces la date.
   (3)   Comisia (Eurostat), în cooperare cu Comitetul SSE, stabilește orientări pentru evaluarea propunerilor de cercetare. Atunci când există o justificare temeinică, Comisia (Eurostat) actualizează orientările, în conformitate cu dispozițiile procedurale aprobate de către Comitetul SSE.
   (4)   Rapoarte privind evaluările propunerilor de cercetare sunt puse la dispoziția autorităților statistice naționale care au transmis datele confidențiale în cauză Comisiei (Eurostat).
   Articolul 6
   Poziția autorităților statistice naționale
   (1)   Aprobarea autorității statistice naționale care a transmis datele confidențiale în cauză este necesară pentru fiecare propunere de cercetare înaintea acordării accesului. Autoritatea națională de statistică își prezintă poziția către Eurostat în termen de patru săptămâni de la data la care autoritatea națională de statistică a primit raportul relevant privind evaluarea propunerii de cercetare.
   (2)   Autoritățile statistice naționale care au transmis datele confidențiale în cauză și Comisia (Eurostat) convin, ori de câte ori este posibil, asupra simplificării procedurii de consultare și a îmbunătățirii duratei sale.
   Articolul 7
   Date confidențiale destinate unor scopuri științifice
   (1)   Accesul la dosarele cu utilizare securizată poate fi acordat cu condiția ca rezultatele cercetării să nu fie publicate fără un control prealabil, pentru a se asigura că acestea nu dezvăluie date cu caracter confidențial. Accesul la dosare cu utilizare securizată poate fi furnizat doar în cadrul sistemelor de acces ale Comisiei (Eurostat) sau în cadrul altor sisteme de acces acreditate de Comisie (Eurostat) pentru a oferi acces la fișiere cu utilizare securizată.
   (2)   Accesul la dosare cu utilizare științifică poate fi acordat cu condiția instituirii de garanții adecvate în entitatea de cercetare care solicită accesul. Comisia (Eurostat) publică informații referitoare la garanțiile necesare.
   (3)   În cooperare cu autoritățile statistice naționale, Comisia (Eurostat) pregătește seturi de date în scopuri de cercetare care vizează diverse tipuri de date confidențiale destinate unor scopuri științifice. În momentul pregătirii unui set de date în scopul cercetării, Comisia (Eurostat) și autoritățile naționale de statistică iau în considerare riscul și impactul divulgării ilegale de date confidențiale.
   Articolul 8
   Sisteme de acces
   (1)   Accesul la date confidențiale în scopuri științifice poate fi acordat prin sisteme de acces acreditate de către Comisie (Eurostat).
   (2)   Sistemul de acces este amplasat în incinta autorităților statistice naționale. În mod excepțional, sistemele de acces pot fi localizate în afara incintei autorităților statistice naționale, sub rezerva aprobării prealabile explicite a autorităților statistice naționale care au furnizat datele în cauză.
   (3)   Acreditarea sistemelor de acces se bazează pe criterii privind scopul sistemului de acces, structura sa organizatorică și standardele privind securitatea datelor și gestionarea datelor.
   (4)   Comisia (Eurostat), în cooperare cu Comitetul SSE, stabilește orientări pentru evaluarea sistemelor de acces. Atunci când există o justificare temeinică, Comisia (Eurostat) actualizează orientările, în conformitate cu dispozițiile procedurale aprobate de către Comitetul SSE.
   (5)   Rapoarte privind evaluările sistemelor de acces sunt puse la dispoziția autorităților naționale de statistică. Aceste rapoarte includ o recomandare privind tipul de date confidențiale la care sistemul de acces poate oferi acces. Comisia (Eurostat) consultă Comitetul SSE înainte de a decide cu privire la acreditarea unui sistem de acces.
   (6)   Se încheie un contract între reprezentantul desemnat în mod corespunzător al sistemului de acces sau al organizației care găzduiește sistemul de acces și Comisie (Eurostat) de stabilire a obligațiilor sistemului de acces în ceea ce privește protejarea datelor confidențiale și măsurile organizaționale. Comisia (Eurostat) este informată în mod regulat cu privire la activitățile desfășurate de sistemele de acces.
   (7)   Comisia (Eurostat) menține și publică pe site-ul său internet lista de sisteme de acces acreditate.
   Articolul 9
   Aspecte organizaționale
   (1)   Comisia (Eurostat) informează în mod regulat Comitetul SSE cu privire la măsurile administrative, tehnice și organizaționale luate pentru a asigura protecția fizică și logică a datelor confidențiale și pentru a monitoriza și a preveni riscul de divulgare ilegală sau orice utilizare care depășește scopul pentru care a fost acordat accesul.
   (2)   Comisia (Eurostat) publică pe site-ul său internet:
   
               (a)
            
            
               orientări pentru evaluarea entităților de cercetare, a propunerilor de cercetare și a sistemelor de acces;
            
         
               (b)
            
            
               lista entităților de cercetare recunoscute;
            
         
               (c)
            
            
               lista sistemelor de acces acreditate;
            
         
               (d)
            
            
               lista seturilor de date destinate cercetării, împreună cu documentația relevantă și modurile de acces disponibile.
            
         Articolul 10
   Abrogare
   Regulamentul (CE) nr. 831/2002 se abrogă.
   Trimiterile la regulamentul abrogat se interpretează ca trimiteri la prezentul regulament.
   Articolul 11
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 iunie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 87, 31.3.2009, p. 164.
   
      (2)  JO L 281, 23.11.1995, p. 31.
   
      (3)  JO L 8, 12.1.2001, p. 1.
   
      (4)  JO L 41, 14.2.2003, p. 26.
   
      (5)  JO L 264, 25.9.2006, p. 13.
   
      (6)  JO L 133, 18.5.2002, p. 7.